b'\n_START_ARTICLE_\nLiterarno Novo mesto\n_START_PARAGRAPH_\nLiterarno Novo mesto je anotirani seznam literarnih osebnosti, ki so delovale v Novem mestu, in drugih novome\xc5\xa1kih literarnih dejstev.\n_START_SECTION_\nNovome\xc5\xa1ke muze\n_START_PARAGRAPH_\nJulija Primic \xe2\x80\x93 Pre\xc5\xa1ernova muza_NEWLINE_Julija je v Novem mestu \xc5\xbeivela od leta 1850 do svoje smrti 1864, torej po smrti Pre\xc5\xa1erna leta 1849. Skupaj z mo\xc5\xbeem in materjo je \xc5\xbeivela v gradi\xc4\x8du Mostek ali Neuhof na desnem bregu Krke. V neposredni bli\xc5\xbeini dvorca, kjer je bil neko\xc4\x8d park, je danes urejena pe\xc5\xa1pot, imenovana Julijino sprehajali\xc5\xa1\xc4\x8de. Skupaj z materjo je pokopana na pokopali\xc5\xa1\xc4\x8du v \xc5\xa0mihelu._NEWLINE_Trdina je bil velik ob\xc4\x8dudovalec\xc2\xa0 Pre\xc5\xa1erna in se je zanimal za vse, kar je bilo povezano z njim. Selitev v Novo mesto naj bi bila povezana prav z Julijo, ki naj bi si jo \xc5\xbeelel videti. Trdina je imel v Novem mestu prilo\xc5\xbenost veliko izvedeti o Pre\xc5\xa1ernu tudi zato, ker so tam \xc5\xbeiveli \xc5\xa1tevilni izobra\xc5\xbeenci (Andrej Vojska, Janez A\xc5\xbeman, Ludvik Ravnikar idr.), ki so pesnika poznali, ki so bili v slu\xc5\xbebi na sodi\xc5\xa1\xc4\x8du, kjer jim je bil predstojnik Jo\xc5\xbeef pl. Scheuchenstuel, Julijin soprog. Trdina je Juliji posvetil poeti\xc4\x8dno bajko Doktor Pre\xc5\xbeir, ki je bila objavljena leta 1885 v Ljubljanskem zvonu, dogaja pa se v Novem mestu._NEWLINE_Angela Smola \xe2\x80\x93 Kettejeva obo\xc5\xbeevanka_NEWLINE_(16. oktober 1881, \xc5\xa0tentvid pri Lukovici  \xe2\x80\x93  6. december 1973, Ljubljana)_NEWLINE_Leta 1896 se je s star\xc5\xa1i preselila iz Metlike v Novo mesto. Naslednje leto se je vanjo zagledal sedmo\xc5\xa1olec Dragotin Kette in ji posvetil vrsto pesmi iz tega obdobja, kot so: Na trgu, Na gostilni\xc5\xa1kem trgu, Slovo idr. Vrhunec te poezije je nastal med po\xc4\x8ditnicami leta 1898, ko se je Kette po maturi \xc5\xbee vrnil na Prem razkrojen, ker ga je \xc4\x8dakala slu\xc5\xbeba navadnega vojaka in zaradi neusli\xc5\xa1ane ljubezni. Portret Dragotina Ketteja z Angelo Smola v ozadju je ve\xc4\x8d kot tri desetletja po pesnikovi smrti naslikal njegov prijatelj iz novome\xc5\xa1kega obdobja Ivan Vavpoti\xc4\x8d, razstavljen je v ve\xc5\xbei Dolenjske galerije, ki le\xc5\xbei ob starem muzejskem poslopju. V Dolenjskem muzeju hranijo tudi podobo Angele Smola. _NEWLINE_Leopoldina Kuralt \xe2\x80\x93 mladostna ljubezen Simona Jenka_NEWLINE_(11. november 1840, Ljubljana \xe2\x80\x93 26. marec 1876, Novo mesto)_NEWLINE_Pesnik Simon Jenko se je vanjo zaljubil, ko je pou\xc4\x8deval njena brata na njihovem gradu Podturnu pri Semi\xc4\x8du. Ve\xc4\x8dina Jenkovih ljubezenskih pesmi je nastala ob spominu na Leopoldino ali Lavoslavo, kakor jo imenuje poet. Njen nagrobni spomenik se nahaja v spominskem parku Knji\xc5\xbenice Mirana Jarca Novo mesto.\n_START_SECTION_\nZalo\xc5\xbebe in tiskarne\n_START_PARAGRAPH_\nTiskarna Janeza Krajca_NEWLINE_Janez Krajec je leta 1871 kupil tiskarno Henrika Tandlerja, ki je prvi slovenski tisk natisnila 1831, pozneje pa med drugim dve nabo\xc5\xbeni deli novome\xc5\xa1kega kanonika Franca Veritija. Krajec je nato ponatisnil Slavo vojvodine Kranjske in jo od leta 1877 do 1879 izdajal v zvezkih. Za opravljeno delo je prejel \xc4\x8dastno diplomo na svetovni razstavi v Parizu leta 1878.\xc2\xa0\xc2\xa0Leta 1885 je po njegovi zaslugi Dolenjska dobila svoj \xc4\x8dasnik Dolenjske novice. Tiskarna s knjigoveznico in knjigarna Janeza Krajca se je nahajala na Rozmanovi ulici 2 in 4._NEWLINE_Dolenjska zalo\xc5\xbeba_NEWLINE_Delovala je v presledkih od 1959 do 2003. Leta 1989 je postala del Tiskarne Novo mesto, kjer je v naslednjih letih v literarnih zbirkah Siga in Utva iz\xc5\xa1lo prek \xc5\xa1estdeset izvirnih leposlovnih del prete\xc5\xbeno dolenjskih avtorjev. V zbirki Gorjanski \xc5\xa1krat je izhajala otro\xc5\xa1ka literatura, Na krilih domi\xc5\xa1ljije pa se je imenovala nekoliko manj obse\xc5\xbena zbirka fantazijske literature._NEWLINE_Zalo\xc5\xbeba Erro_NEWLINE_Zasebna zalo\xc5\xbeba, ki je za\xc5\xbeivela 1988 pod vodstvom Tonija Vovka. Posebno pozornost so namenjali prvencem mladih dolenjskih avtorjev._NEWLINE_Zalo\xc5\xbeba Goga_NEWLINE_Skrbi za izdajo knji\xc5\xbenih in glasbenih del tudi mlaj\xc5\xa1ih novome\xc5\xa1kih ustvarjalcev ter pripravlja razli\xc4\x8dne kulturne dogodke. Ime Goga je povzeto po istoimenski knjigi iz leta 1957, ki je zdru\xc5\xbeevala pripovedne spise Slavka Gruma s komentarji. Zalo\xc5\xbeba Goga izdaja mese\xc4\x8dnik Park, ki anga\xc5\xbeirano obravnava predvsem mestno problematiko, in literarno revijo Rast._NEWLINE_Dolenjski list_NEWLINE_\xc4\x8casopisno zalo\xc5\xbeni\xc5\xa1ka dru\xc5\xbeba, ki z ocenami in recenzijami skrbi za medijski odmev knji\xc5\xbeevnih del v Novem mestu in na Dolenjskem.\n_START_SECTION_\nTrdinova bivali\xc5\xa1\xc4\x8da v Novem mestu\n_START_PARAGRAPH_\nCilindrova kr\xc4\x8dma v Br\xc5\xa1ljinu_NEWLINE_Trdina je v njej stanoval od leta 1867 do 1871, dokler si ni v Novem mestu poiskal primernej\xc5\xa1e sobe. V Br\xc5\xa1ljin je pri\xc5\xa1el okoli 8. oktobra skupaj z re\xc5\xa1kim gospodarjem Florijanom Virkom, ki je pritli\xc4\x8dno hi\xc5\xa1ico v Br\xc5\xa1ljinu kupil z namenom, da v njej odpre kr\xc4\x8dmo. Kr\xc4\x8dma je bila\xc2\xa0 pod imenom Cilindrova kr\xc4\x8dma poznana zaradi nenavadnega pokrivala, ki naj bi ga nosil lastnik Florijan Virk. Sicer pa je bila Virkova ko\xc4\x8da zaradi poceni in dobre postre\xc5\xbebe priljubljena med okoli\xc5\xa1kimi kmeti, ki so se zbirali v njej zlasti ob nedeljah in semanjih dneh. Virkova kr\xc4\x8dma je stala nekje na zemlji\xc5\xa1\xc4\x8du dana\xc5\xa1nje voja\xc5\xa1nice. Po drugi svetovni vojni je hi\xc5\xa1ica \xc5\xa1e stala, in da bi jo za\xc5\xa1\xc4\x8ditili, so na njej vzidali spominsko plo\xc5\xa1\xc4\x8do. Vendar niti prizadevanja Boga Komelja niti lokalnih oblasti niso mogli prepre\xc4\x8diti, da hi\xc5\xa1e ne bi poru\xc5\xa1ila jugoslovanska armada, ki je na tem podro\xc4\x8dju \xc5\xa1irila svoje kasarne._NEWLINE_Kraljevkina hi\xc5\xa1a_NEWLINE_Kje natanko je Trdina stanoval po preselitvi v Novo mesto, pisatelj ni nikjer natan\xc4\x8dno ozna\xc4\x8dil. Najverjetneje je od leta 1871 do pribli\xc5\xbeno leta 1878 stanoval pri Kraljevki, to je na dana\xc5\xa1nji Muzejski ulici 3._NEWLINE_Hi\xc5\xa1a na Vrhov\xc4\x8devi ulici 3\xc2\xa0_NEWLINE_Tu je Trdina \xc5\xbeivel od leta 1879 do 1880. Z okna svoje sobe je imel lep pogled na vrt gostilni\xc4\x8darke Jermanice. Tja naj bi rad zahajal na kozarec vina, in ko je Jerman umrl, se je Trdina 25. maja 1882 o\xc5\xbeenil s kr\xc4\x8dmarico Ur\xc5\xa1o Grohar, por. Jerman, vdovo po kr\xc4\x8dmarju Francu Jermanu._NEWLINE_Brunnerjeva hi\xc5\xa1a_NEWLINE_Naslednje znano Trdinovo stanovanje naj bi bilo, kot je na podlagi poro\xc4\x8dnih knjig ugotovil urednik Trdinovega Zbranega dela prof. Janez Logar, na dana\xc5\xa1nji Cvelbarjevi ulici 7. Tukaj naj bi Trdina bival kraj\xc5\xa1i \xc4\x8das leta 1882. _NEWLINE_Hi\xc5\xa1a na Streli\xc5\xa1ki_NEWLINE_Na Streli\xc5\xa1ki ulici 2 je Trdina \xc5\xbeivel od poroke z Ur\xc5\xa1o Grohar do svoje smrti leta 1905. Hi\xc5\xa1o je Trdina po \xc5\xbeenini smrti podedoval leta 1890. Na hi\xc5\xa1i je vzidana spominska plo\xc5\xa1\xc4\x8da v njegov spomin.\n_START_SECTION_\nZanimivosti\n_START_PARAGRAPH_\n6. januarja 1848 so novome\xc5\xa1ki rodoljubi prvi\xc4\x8d na Slovenskem in v slovenskem jeziku uprizorili Linhartovo komedijo Ta veseli dan ali Mati\xc4\x8dek se \xc5\xbeeni na Rozmanovi ulici 10. Na tem mestu je pred drugo svetovno vojno stal hotel Pri soncu, v katerem je bila leta 1840 ustanovljena Kazina (Casino Verein), dru\xc5\xa1tvo za nem\xc5\xa1ko usmerjeno dru\xc5\xbebo Novega mesta. Pobudnika in organizatorja predstave sta bila odvetnik Jo\xc5\xbeef Rozina in uradnik Franc Polak, zagret Slovenec, ki je bil potem za kazen preme\xc5\xa1\xc4\x8den v Ko\xc4\x8devje. Na novo zgrajeno hi\xc5\xa1o je vzidana spominska plo\xc5\xa1\xc4\x8da gledali\xc5\xa1ki uprizoritvi._NEWLINE_Na Glavnem trgu stoji kamniti mestni vodnjak, narejen po na\xc4\x8drtih Marjana Mu\xc5\xa1i\xc4\x8da. Na obodu vodnjaka so vklesani verzi iz pesmi Dragotina Ketteja Na trgu, ki je posve\xc4\x8dena njegovi ljubezni Angeli Smola, iz \xc4\x8dasa, ko je pesnik hodil na novome\xc5\xa1ko gimnazijo (1896\xe2\x80\x931899, v 7. in 8. razred). Angela je stanovala v bli\xc5\xbeini vodnjaka v Bergmanovi hi\xc5\xa1i (Glavni trg 1), ki zaklju\xc4\x8duje zgornji del Glavnega trga in je bila najimenitnej\xc5\xa1a hi\xc5\xa1a na trgu. Na drugi strani vodnjaka stoji Germova hi\xc5\xa1a. Ime ima po lastnikih, ki so bili medi\xc4\x8darji, sla\xc5\xa1\xc4\x8di\xc4\x8darji (v njej je \xc5\xa1e danes sla\xc5\xa1\xc4\x8di\xc4\x8darna) in sve\xc4\x8darji. V tej hi\xc5\xa1i se je leta 1891 rodila pisateljica Ilka Va\xc5\xa1te._NEWLINE_Po Otonu \xc5\xbdupan\xc4\x8di\xc4\x8du je od leta 1955 poimenovano \xc5\xbdupan\xc4\x8di\xc4\x8devo sprehajali\xc5\xa1\xc4\x8de. Gre za sprehajalno pot ob reki Krki od konca Pugljeve ulice do Br\xc5\xa1ljinskega potoka.\xc2\xa0_NEWLINE_Na Rozmanovi ulici 22 v lokalu Pri Slonu je po poroki z gostilni\xc4\x8darjevo h\xc4\x8derjo dolga leta \xc5\xbeivel pesnik in prevajalec Severin \xc5\xa0ali. Gostinsko tradicijo lokala Pri Slonu danes nadaljuje pesnikov sin, \xc4\x8dlan prve pomembnej\xc5\xa1e novome\xc5\xa1ke rock skupine Rudolfovo.'